Il chau

Da Lukas Bärfuss

Persunas: Um vegl, Um giuven
Lieu: La cabina dad in camiun en moviment
Fade in

In camiun rampluna sin ina via champestra. Gronda canera; ils umens sbragian domadus durant la conversaziun

Um vegl 	Uei! Dormas?
Um giuven 	na dat nagina resposta

	Il camiun va en ina rusna. Il giuven va in sfratg cun il chau e dat in sbratg

Um giuven 	Quai era mes chau, diavelen! Dà adatg!
Um vegl 	Quai era ina rusna. Ti na duessas pli durmir. Nus essan prest arrivads.
Um giuven 	Durmir n'è nagina vargugna.
Um vegl 	Sa siemiar bain.
Um giuven 	senza tun:
	Jau hai siemià che la Svizra na saja pli.
Um vegl 	Uschia? E tge era en ses lieu?
Um giuven 	Jau na sai betg.
Um vegl 	T'imaginescha insatge.
Um giuven 	Jau na vi m'imaginar nagut. Jau n'hai betg da basegn. Jau sun Svizzer da naschientscha e da derivanza.

	Il camiun va en ina rusna. Um giuven va in sfratg cun il chau e dat in sbratg.

Um giuven 	Diavelen, na sas betg far attenziun?
Um vegl 	Ti vesas quant nauscha che la via è.

	In mument taschan domadus. Ins auda mo il camiun.

Um vegl	Dormas puspè?
Um giuven 	Jau sun vidlonder da m'imaginar insatge. I m'è vegnì endament che mes siemi vegn a s'accumplir in bel di, e quai irrevocablamain. Uschia èsi forsa meglier, sch'ins fa ordavant in pèr ponderaziuns.
Um vegl 	E lura?
Um giuven 	I na va betg. I blocca, insaco. La Svizra ma para dad esser per uschè dir in punct final.
Um vegl 	Fitg allegher
	Betg fa quitads, la proxima guerra vegn a reglar la chaussa.
Um giuven 	Ti na sas tge che ti dis.
Um vegl 	In pau pasch va bain, ma memia bler è malsaun. La quantitad fa il tissi.
Um giuven 	Jau n'hai betg gugent tes discurrim.
Um vegl 	Ti dis tez che la Svizra saja in punct final. Ma co cuntinuar da là davent?
Um giuven 	Il futur vegn a vesair ora sco il preschent. Be meglier, pli bel, pli gist.
Um vegl 	Quai vegn ad esser il medem sco ina guerra. In tal avegnir na surviva nagin.
Um giuven 	Forsa na vegn simplamain nagut suenter.
Um vegl 	Co manegias – nagut?
Um giuven 	Nagut, mes bun, simplamain nagut.

Silenzi. Lura ri l'um giuven.

Um giuven 	Ussa t'hai jau fatg tema, tge?

	Il camiun va en ina rusna. Um giuven va in sfratg cun il chau e dat in sbratg.

Um giuven 	Ussa m'hai jau fatg mal il chau ch'i vegn il sang. Questa via schmaledida!
Um vegl 	Quai n'era betg la via, quai era intenziun. Per che ti na ta durmentias e na siemias stupiditads. Nus essan prest arrivads.

Els taschan. Il camiun ramura.

Fade out
Translaziun: Dumenic Andry